Imtella' Frar 11, 2021 Malti ta' 17-il sena huwa fost għaxar persuni minn pajjiżi differenti arrestati b'rabta ma' każ investigat mill-Europol dwar frodi msejħa 'sim swapping'. Ir-reat jinvolvi aċċess illegali tan-numri tat-telefons u kontroll tal-apps jew kontijiet ta' persuni partikolari, billi jitbiddlu l-passwords. L-investigazzjoni dwar dan il-każ kellha s-sehem tal-Pulizija Maltija kif ukoll tar-Renju Unit, il-Belġju, l-Kanada, u l-Istati Uniti. F'dan il-każ l-attakk kien immirat lejn persuni ta' profil għoli fl-Istati Uniti, fosthom influencers famużi fuq l-internet, ċelebritarjiet tal-isport, kif ukoll mużiċisti u l-familji tagħhom. B'rabta ma' dan il-każ huwa mifhum li insterqu iktar minn mitt miljun dollaru Amerikan fi crypto-currencies, kif ukoll informazzjoni personali tal-vittmi li ġiet aċċessata u wżata illegalment. Il-Pulizija Maltija qalet li l-involviment tagħha fl-investigazzjonijiet dwar dan il-każ beda meta t-taqsima tas-Cyber Crime intalbet mill-Istati Uniti tinvestiga l-involviment ta' żgħażugħ Malti li allegatament daħal b'mod illegali fi profili ta' instagram ta' diversi ċelebritajiet u beda jirrikattahom. Dan iż-żgħażugħ irriżulta li kien jifforma parti minn ċirku ikbar ta' nies li kienu qegħdin jiġu investigati mis-Servizz Sigriet Amerikan. Iż-żgħażugħ ġie arrestat sentejn ilu, hekk kif minn tfittxija fir-residenza fejn joqgħod instabu diversi oġġetti fosthom apparat elettroniku, ħwejjeġ lussużi li allegatament inxtraw minn credit cards misruqa. Il-Pulizija qalul li l-każ firex it-triq għal iktar investigazzjonijiet fejn anke daħlet il-Europol biex ġie stabbilit li ċ-ċirku ta' nies involuti f'dawn il-frodi kien iktar u mifrux f'bosta pajjiżi.